На основу чл. 21. и 79. Закона о референдуму и народној иницијативи („Службени гласник РС“, бр. 111/21 и 119/21) и члана 34. став 1. тачка 3. и члана 56. став 3. Закона о избору народних посланика („Службени гласник РС“, бр. 35/00, 57/03 – УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – УС, 36/11, 12/20 и 68/20),

 Републичка изборна комисија, на седници одржаној 8. јануара 2022. године, донела је

**О Д Л У К У**

**О ОДРЕЂИВАЊУ ВРЕМЕНА ПОЧЕТКА И ЗАВРШЕТКА ГЛАСАЊА НА ГЛАСАЧКИМ МЕСТИМА У ИНОСТРАНСТВУ**

 1. Овом одлуком се одређује време почетка и завршетка гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године, на гласачким местима у иностранству, одређеним Решењем о одређивању гласачких места у иностранству, за гласање на републичком референдуму, расписаном за 16. јануар 2022. године („Службени гласник РС“, број 128/21).

 2. На гласачким местима у Аустрији, Белгији, Италији, Немачкој, Норвешкој, Русији, Северној Македонији, Француској, Хрватској и Швајцарској гласање ће бити обављено 16. јануара 2022. године, у времену од 7 до 20 часова по локалном времену.

 3. Резултати гласања на гласачким местима у иностранству не смеју се јавно саопштавати нити истицати на гласачком месту пре завршетка гласања у Републици Србији.

 4. Ову одлуку доставити Министарству спољних послова.

 5. Ову одлуку објавити у „Службеном гласнику Републике Србије“.

02 Број: 014-24/22

У Београду, 8. јануара 2022. године

**РЕПУБЛИЧКА ИЗБОРНА КОМИСИЈА**

 ПРЕДСЕДНИК

 Владимир Димитријевић